S prihliadnutím na uvedené skutočnosti by sa návrhom Komisie znížili kvóty pre populácie sleďa atlantického v západnej časti Baltského mora, Botnickom zálive a Rižskom zálive, populáciu tresky škvrnitej vo východnej časti Baltského mora a populácie platesy veľkej, a to v priemere o 32 %. Pre populácie sleďa atlantického a šproty severnej v centrálnej časti Baltského mora sa navrhuje zvýšenie; v prípade sleďa o 25 % a v prípade šproty o 0,5 %. Množstvo rybolovných možností pre populácie lososa obyčajného v Baltskom mori, vyjadrené v počte jedincov, sa zvýši zo 106 413 na 116 099 kusov. To zodpovedá zvýšeniu o 9 % v porovnaní s rokom 2017. Pre populáciu tresky škvrnitej v západnej časti Baltského mora sa navrhuje nezmenená kvóta.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

Počas kontinentálnej časti životného cyklu (v brakických a/alebo sladkých vodách) závisia faktory úmrtnosti úhorov od regionálnych podmienok. Nariadením Rady 1100/2007, ktorým sa ustanovujú opatrenia na obnovu populácie úhora európskeho (ďalej len „nariadenie o úhoroch“) zaväzuje členské štáty, v ktorých sa vyskytujú významné biotopy úhora, aby zaviedli plány riadenia rybolovu úhora, ktorými možno zabezpečiť, aby sa dostatočnému množstvu úhorov podarilo opustiť povodia riek a dostať sa na šíre more, aby sa mohli neresiť, a teda aby sa ich populácia dokázala obnoviť. Vnútroštátne plány riadenia rybolovu úhora sa môžu (no nemusia) vzťahovať aj na morské vody.

Nariadením Rady (ES) č. 847/96 sa zaviedli dodatočné podmienky medziročného riadenia TAC vrátane ustanovení o flexibilite podľa článku 3 (populácie, v prípade ktorých sa uplatňuje preventívny TAC) a článku 4 (populácie, v prípade ktorých sa uplatňuje analytický TAC). Rada podľa článku 2 uvedeného nariadenia pri stanovovaní TAC rozhoduje o tom, na ktoré populácie sa články 3 a 4 neuplatňujú, a to konkrétne na základe biologického stavu populácií. Nedávno sa zaviedol mechanizmus flexibility pre všetky populácie, na ktoré sa vzťahuje povinnosť vylodiť úlovky podľa článku 15 ods. 9 nariadenia (EÚ) č. 1380/2013. Preto by sa s cieľom zabrániť nadmernej flexibilite, ktorá by oslabila zásadu rozumného a zodpovedného využívania živých morských biologických zdrojov a bránila dosiahnutiu cieľov spoločnej rybárskej politiky, malo objasniť, že články 3 a 4 nariadenia (ES) č. 847/96 sa uplatňujú len vtedy, keď členské štáty nevyužívajú medziročnú flexibilitu stanovenú v článku 15 ods. 9 nariadenia 1380/2013.

Nový viacročný plán týkajúci sa rybolovu v Baltskom mori nadobudol účinnosť 20. júla 2016. Podľa tohto plánu by sa rybolovné možnosti mali stanoviť v súlade s jeho cieľmi a mali by zodpovedať rozpätiu cieľových hodnôt rybolovnej úmrtnosti, ktoré sú v ňom stanovené. V prípadoch, keď je biomasa populácie nižšia ako referenčné body stanovené v pláne, rybolovné možnosti sa stanovia na úrovni zodpovedajúcej rybolovnej úmrtnosti, ktorá sa úmerne zníži s ohľadom na zníženú biomasu populácie.

Návrh

NARIADENIE RADY,

ktorým sa na rok 2018 stanovujú rybolovné možnosti týkajúce sa určitých populácií rýb a skupín populácií rýb uplatniteľné v Baltskom mori

RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 43 ods. 3,

so zreteľom na návrh Európskej komisie,

keďže:

(1)V článku 43 ods. 3 zmluvy sa stanovuje, že Rada má na návrh Komisie prijať opatrenia týkajúce sa stanovovania a prideľovania rybolovných možností.

(2)V článku 6 nariadenia Európskeho parlamentu a Rady (EÚ) č. 1380/2013 sa vyžaduje, aby sa prijali ochranné opatrenia s prihliadnutím na dostupné vedecké, technické a hospodárske odporúčania, a v relevantných prípadoch aj na správy Vedeckého, technického a hospodárskeho výboru pre rybárstvo (STECF) a iných poradných orgánov, ako aj na odporúčania poskytnuté poradnými radami zriadenými pre príslušné zemepisné oblasti alebo oblasti pôsobnosti vrátane všetkých spoločných odporúčaní členských štátov.

(3)Povinnosťou Rady je prijať opatrenia týkajúce sa stanovovania a prideľovania rybolovných možností a v prípade potreby aj určitých podmienok, ktoré sú s nimi funkčne prepojené. Rybolovné možnosti by sa mali jednotlivým členským štátom prideliť tak, aby sa každému členskému štátu zabezpečila relatívna stabilita rybolovných činností v prípade každej populácie rýb alebo rybolovnej oblasti a aby sa náležite zohľadňovali ciele spoločnej rybárskej politiky (SRP) stanovené v nariadení (EÚ) č. 1380/2013.

(4)V článku 2 nariadenia (EÚ) č. 1380/2013 sa stanovuje, že cieľom SRP je dosiahnuť mieru využívania na úrovni maximálneho udržateľného výnosu (MSY) vo všetkých možných prípadoch do roku 2015 a v ostatných prípadoch postupne a progresívne najneskôr do roku 2020.

(5)Celkový povolený výlov (TAC) by sa mal preto v súlade s nariadením (EÚ) č. 1380/2013 stanoviť na základe dostupných vedeckých odporúčaní, pričom by sa mali zohľadniť biologické a sociálno-ekonomické aspekty a zároveň by sa malo zabezpečiť spravodlivé zaobchádzanie s jednotlivými sektormi rybolovu; je tiež dôležité zohľadniť stanoviská vyjadrené počas konzultácií so zainteresovanými stranami.

(6)Nariadením Európskeho parlamentu a Rady (EÚ) 2016/1139 sa stanovuje viacročný plán pre populácie tresky škvrnitej, sleďa atlantického a šproty severnej v Baltskom mori a pre rybolov využívajúci tieto populácie (ďalej len „plán“). Cieľom plánu je zabezpečiť, aby využívanie živých morských biologických zdrojov viedlo k obnove a zachovaniu populácií lovených druhov nad úrovňami, pri ktorých možno dosiahnuť maximálny udržateľný výnos. Na tento účel sa má cieľová hodnota rybolovnej úmrtnosti pre príslušné populácie vyjadrená v rozpätí hodnôt dosiahnuť čo najskôr a postupne a progresívne do roku 2020. Je vhodné stanoviť obmedzenia výlovu uplatniteľné v roku 2018 na populácie tresky škvrnitej, sleďa atlantického a šproty severnej v Baltskom mori so zreteľom na dosiahnutie cieľov plánu.

(7)V pláne je stanovené, že ak sa vo vedeckom odporúčaní uvádza, že biomasa neresiacej sa populácie ktorejkoľvek z dotknutých populácií je pod referenčným bodom úrovne biomasy neresiacej sa populácie uvedenom v prílohe II k nariadeniu (EÚ) 2016/1139, majú sa prijať všetky primerané nápravné opatrenia na zabezpečenie rýchlej obnovy dotknutých populácií nad úrovne, pri ktorých možno dosiahnuť maximálny udržateľný výnos. Medzinárodná rada pre výskum mora (ICES) uvádza, že biomasa populácie tresky škvrnitej (Gadus morhua) a sleďa atlantického (Clupea harengus) v západnej oblasti Baltského mora je pod ochrannými referenčnými bodmi uvedenými v prílohe II k danému nariadeniu. Preto je vhodné, aby sa rybolovné možnosti pre tresku škvrnitú a sleďa atlantického v západnej oblasti Baltského mora znížili pod rozsah rybolovnej úmrtnosti uvedený v stĺpci B prílohy I k nariadeniu (EÚ) 2016/1139, na takú úroveň, ktorá zohľadňuje úbytok biomasy. Na tento účel je potrebné vziať do úvahy harmonogram na dosiahnutie všeobecných cieľov SRP a konkrétnych cieľov plánu v záujme docielenia očakávaného účinku prijatých nápravných opatrení a súčasne dosiahnuť ciele ekonomického a sociálneho prínosu a prínosu v oblasti zamestnanosti v zmysle článku 2 nariadenia (EÚ) č. 1380/2013.

(8)Pokiaľ ide o populáciu tresky škvrnitej v západnej časti Baltského mora, mali by sa prijať ďalšie nápravné opatrenia. Pri zachovaní súčasného platného osemtýždňového obdobia zákazu rybolovu by boli naďalej chránené neresiace sa húfy tresky škvrnitej. Z vedeckých odporúčaní vyplýva, že rekreačné rybárstvo v populácii tresky škvrnitej v západnej časti Baltského mora výrazne prispieva k celkovej rybolovnej úmrtnosti danej populácie. Vzhľadom na súčasný stav danej populácie je vhodné prijať v súvislosti s rekreačným rybárstvom určité opatrenia. Konkrétne by sa malo uplatňovať denné obmedzenie počtu úlovkov na rybára, ktoré by malo byť prísnejšie počas obdobia neresenia. Tým nie je dotknutá zásada relatívnej stability, ktorá platí pre komerčné rybárske činnosti.

(9)V prípade populácie tresky škvrnitej (Gadus morhua) vo východnej oblasti Baltského mora nemohla rada ICES vzhľadom na zmeny v jej biológii určiť biologické referenčné body. Preto je v záujme príspevku k dosiahnutiu cieľov plánu vhodné použiť na stanovenie TAC pre populáciu tresky škvrnitej vo východnej oblasti Baltského mora prístup predbežnej opatrnosti v zmysle článku 9 ods. 2 nariadenia 1380/2013.

(10)Populáciu sleďa atlantického v Botnickom zálive vyhodnotila rada ICES na základe najnovších a najaktuálnejších údajov a zmenila rozsahy rybolovnej úmrtnosti zodpovedajúce MSY. Medzi rozsahmi rybolovnej úmrtnosti vo vedeckých odporúčaniach a v pláne je teda rozdiel; plán takisto vychádzal z najlepších vedeckých odporúčaní dostupných v čase jeho prijímania a je právne záväzný a platný, a teda by sa ním malo riadiť stanovovanie rybolovných možností pre túto populáciu.

(11)V prípade populácie úhora európskeho rada ICES odporúčala, aby sa všetky antropogénne faktory úmrtnosti, vrátane rekreačného rybárstva a komerčného rybolovu, znížili na nulu alebo udržiavali na úrovni čo možno najbližšej nule. Je preto potrebné prevziať toto odporúčanie tak, že sa zavedie zákaz rybolovu tohto druhu v Baltskom mori.

(12)Využívanie rybolovných možností podľa tohto nariadenia sa riadi nariadením Rady (ES) č. 1224/2009, a najmä jeho článkom 33 o zaznamenávaní úlovkov a rybolovného úsilia a článkom 34 o zasielaní údajov o vyčerpaní rybolovných možností Komisii. V tomto nariadení by sa preto mali špecifikovať kódy týkajúce sa vylodenia populácií, na ktoré sa vzťahuje toto nariadenie, ktoré majú členské štáty používať pri zasielaní údajov Komisii.

(13)Nariadením Rady (ES) č. 847/96 (4) sa zaviedli dodatočné podmienky medziročného riadenia TAC vrátane ustanovení o flexibilite pre populácie, v prípade ktorých sa uplatňuje preventívny TAC podľa článku 3 a analytický TAC podľa článku 4. Rada má podľa článku 2 uvedeného nariadenia pri stanovovaní TAC rozhodovať o tom, na ktoré populácie sa články 3 alebo 4 neuplatňujú, a to najmä na základe biologického stavu populácií. Nedávno sa článkom 15 ods. 9 nariadenia (EÚ) č. 1380/2013 zaviedol mechanizmus medziročnej flexibility pre všetky populácie, na ktoré sa vzťahuje povinnosť vylodiť úlovky. S cieľom zabrániť nadmernej flexibilite, ktorá by oslabila zásadu rozumného a zodpovedného využívania živých morských biologických zdrojov, bránila dosiahnutiu cieľov SRP a zhoršila biologický stav populácií, by sa preto malo stanoviť, že články 3 a 4 nariadenia (ES) č. 847/96 sa uplatňujú na analytický TAC len vtedy, keď sa nevyužíva medziročná flexibilita podľa článku 15 ods. 9 nariadenia (EÚ) č. 1380/2013.